Folklando srovė
Folklando srovė (kitaip Folklendo srovė, Malvinų srovė) – šaltoji srovė Atlanto vandenyne, plūstanti prie pietrytinių Argentinos krantų; Vakarų Vėjų srovės šaka. Teka į šiaurę ir šiaurės rytus nuo Folklando (Malvinų) salų iki La Platos, sudaro platų palaipsniui besisklaidantį srautą. Į rytus nuo La Platos Folklando srovė susilieja su šiltąja Brazilijos srove smarkiai verpetuoja. Srovės greitis vasarą 0,7–0,9 km/h, žiemą 1,8–2,2 km/h. Vandens temperatūra vasarą 10–12 °C, žiemą 7–8 °C. Druskingumas – 34 ‰. Neša daug ledkalnių.